Illum il-Kummissjoni pproponiet li tistabbilixxi l-ġenerazzjoni li jmiss ta' riżorsi proprji għall-baġit tal-UE billi tressaq tliet sorsi ġodda ta' dħul: l-ewwel wieħed ibbażat fuq id-dħul mill-iskambju tal-kwoti tal-emissjonijiet (ETS), it-tieni wieħed ibbażat fuq ir-riżorsi ġġenerati mill-mekkaniżmu ta' aġġustament tal-karbonju fil-fruntieri propost tal-UE, u t-tielet wieħed ibbażat fuq is-sehem ta' profitti residwi minn kumpaniji multinazzjonali li se jiġu riallokati lill-Istati Membri tal-UE skont il-ftehim reċenti tal-OECD/G20 dwar allokazzjoni mill-ġdid tad-drittijiet ta' tassazzjoni (“L-Ewwel Pilastru”). B'ritmu normali, fis-snin 2026-2030, dawn is-sorsi ġodda ta' dħul huma mistennija li jiġġeneraw bħala medja total ta' EUR 17-il biljun kull sena għall-baġit tal-UE. Ir-riżorsi proprji l-ġodda proposti llum se jgħinu biex jitħallsu lura l-fondi miġbura mill-UE biex jiffinanzjaw il-komponent tal-għotja ta' NextGenerationEU. Ir-riżorsi proprji l-ġodda għandhom jiffinanzjaw ukoll il-Fond Soċjali għall-Klima. Dan tal-aħħar huwa element essenzjali tal-iskema l-ġdida proposta għall-Iskambju tal-Kwoti tal-Emissjonijiet li tkopri l-bini u t-trasport bit-triq, u se tikkontribwixxi biex tiżgura li t-tranżizzjoni lejn ekonomija dekarbonizzata ma tħalli lil ħadd jaqa' lura. Johannes Hahn, il-Kummissarju responsabbli għall-Baġit u l-Amministrazzjoni, qal: “Bil-pakkett tal-lum, aħna nħejju s-sisien għall-ħlas lura tan-NextGenerationEU u nipprovdu appoġġ essenzjali għall-pakkett “Lesti għall-mira ta' 55 %” billi nistabbilixxu l-finanzjament tal-Fond Soċjali għall-Klima. Għalhekk, bis-sett ta' riżorsi proprji ġodda, niżguraw li l-ġenerazzjoni li jmiss verament tibbenefika minn NextGenerationEU.” Il-proposta tal-lum tibni fuq l-impenn tal-Kummissjoni li sar bħala parti mill-ftehim politiku dwar il-baġit fit-tul 2021-2027 u l-istrument ta' rkupru tal-UE tan-NextGenerationEU. Ladarba jiġi adottat, dan il-pakkett se jsaħħaħ ir-riforma tas-sistema tad-dħul li bdiet fl-2020 bl-inklużjoni tar-riżorsi proprji bbażati fuq l-iskart tal-plastik mhux riċiklat. L-iskambju tal-kwoti tal-emissjonijiet Il-pakkett “Lesti għall-mira ta' 55 %” ta' Lulju 2021 għandu l-għan li jnaqqas l-emissjonijiet netti tal-gassijiet serra fl-UE b'mill-inqas 55 % sal-2030, meta mqabbel mal-1990, biex nibqgħu fit-triq it-tajba biex nilħqu n-newtralità klimatika sal-2050. Dan il-pakkett jinkludi reviżjoni tas-Sistema tal-UE għall-Iskambju tal-Kwoti tal-Emissjonijiet. Fil-futur, l-iskambju tal-kwoti tal-emissjonijiet se japplika wkoll għas-settur marittimu, l-irkant tal-kwoti tal-avjazzjoni se jiżdied, u se tiġi stabbilita sistema ġdida għall-bini u t-trasport bit-triq. Skont l-Iskema attwali tal-UE għall-Iskambju tal-Kwoti tal-Emissjonijiet, il-biċċa l-kbira tad-dħul mill-irkant tal-kwoti tal-emissjonijiet jiġi ttrasferit lill-baġits nazzjonali. Illum, il-Kummissjoni tipproponi li fil-futur, 25 % tad-dħul mill-iskambju tal-emissjonijiet tal-UE jidħol fil-baġit tal-UE. B'ritmu normali, id-dħul għall-baġit tal-UE huwa stmat għal madwar EUR 12-il biljun fis-sena bħala medja matul l-2026–2030 (medja ta' EUR 9 biljun bejn l-2023 u l-2030). Minbarra l-ħlas lura tal-fondi ta' NextGenerationEU, dan id-dħul ġdid għandu jiffinanzja l-Fond Soċjali għall-Klima, imressaq mill-Kummissjoni f'Lulju 2021. Dan il-Fond se jiżgura tranżizzjoni soċjalment ġusta u jappoġġa unitajiet domestiċi vulnerabbli, utenti tat-trasport u mikrointrapriżi biex jiffinanzjaw investimenti fl-effiċjenza enerġetika, sistemi ġodda ta' tisħin u tkessiħ u mobbiltà aktar nadifa, kif ukoll, fejn xieraq, appoġġ dirett temporanju għad-dħul. Il-pakkett finanzjarju totali tal-Fond fil-prinċipju jikkorrispondi għal ammont ekwivalenti għal madwar 25 % tad-dħul mistenni mis-sistema l-ġdida għall-iskambju tal-kwoti tal-emissjonijiet għall-bini u t-trasport bit-triq. Mekkaniżmu ta' aġġustament tal-karbonju fil-fruntieri L-objettiv tal-mekkaniżmu ta' aġġustament tal-karbonju fil-fruntieri, li l-Kummissjoni pproponiet ukoll f'Lulju 2021, huwa li jitnaqqas ir-riskju ta' rilokazzjoni tal-emissjonijiet tal-karbonju billi l-produtturi f'pajjiżi mhux tal-UE jitħeġġu jagħmlu l-proċessi ta' produzzjoni tagħhom iktar ekoloġiċi. Dan se jqiegħed prezz tal-karbonju fuq l-importazzjonijiet, li jikkorrispondi għal dak li kien jitħallas, li kieku l-prodotti ġew prodotti fl-UE. Dan il-mekkaniżmu se japplika għal għażla mmirata ta' setturi u huwa kompletament konsistenti mar-regoli tad-WTO. Il-Kummissjoni tipproponi li talloka għall-baġit tal-UE 75 % tad-dħul iġġenerat minn dan il-mekkaniżmu ta' aġġustament tal-karbonju fil-fruntieri. Id-dħul għall-baġit tal-UE huwa stmat għal madwar EUR 1 biljun fis-sena bħala medja matul l-2026–2030 (medja ta' EUR 0.5 biljun bejn l-2023 u l-2030). Is-CBAM mhijiex mistennija li tiġġenera dħul fil-perjodu tranżitorju mill-2023 sal-2025. Riforma tal-qafas internazzjonali tat-tassazzjoni korporattiva Fit-8 ta' Ottubru 2021, aktar minn 130 pajjiż li huma membri tal-Qafas Inklużiv tal-OECD/G20 dwar l-Erożjoni tal-Bażi tat-Taxxa u t-Trasferiment tal-Profitti qablu dwar riforma tal-qafas fiskali internazzjonali: soluzzjoni b'żewġ pilastri biex jiġi indirizzat l-evitar tat-taxxa u li għandha l-għan li tiżgura li l-profitti jiġu intaxxati fejn iseħħu l-attività ekonomika u l-ħolqien tal-valur. Il-pajjiżi firmatarji jirrappreżentaw aktar minn 90 % tal-PDG globali. L-ewwel pilastru ta' dan il-ftehim se jalloka mill-ġdid id-dritt li jiġi ntaxxat sehem tal-hekk imsejħa profitti residwi mill-akbar intrapriżi multinazzjonali fid-dinja lil pajjiżi parteċipanti madwar id-dinja. Il-Kummissjoni tipproponi riżorsa proprja ekwivalenti għal 15 % tas-sehem tal-profitti residwi ta' kumpaniji f'ambitu li jiġu riallokati lill-Istati Membri tal-UE. Il-Kummissjoni impenjat ruħha li tipproponi Direttiva fl-2022, ladarba d-dettalji tal-ftehim Qafas Inklużiv tal-OECD/G20 dwar l-Ewwel Pilastru jiġu ffinalizzati, filwaqt li timplimenta l-ftehim tal-Pilastru Wieħed f'konformità mar-rekwiżiti tas-Suq Uniku. Dan il-proċess huwa komplementari għad-Direttiva tat-Tieni Pilastru li għaliha l-Kummissjoni llum adottat proposta separata. Sakemm jiġi ffinalizzat il-ftehim, id-dħul għall-baġit tal-UE jista' jammonta għal bejn wieħed u ieħor bejn EUR 2.5 u EUR 4 biljun fis-sena. Proċess leġiżlattiv Sabiex tinkorpora dawn ir-riżorsi proprji ġodda fil-baġit tal-UE, jeħtieġ li l-UE temenda żewġ biċċiet ewlenin ta' leġiżlazzjoni: L-ewwel nett, il-Kummissjoni tipproponi li temenda d-Deċiżjoni dwar ir-Riżorsi Proprji biex iżżid it-tliet riżorsi ġodda proposti ma' dawk eżistenti. It-tieni nett, il-Kummissjoni tressaq ukoll emenda mmirata tar-regolament dwar il-baġit fit-tul attwali tal-UE 2021-2027, magħruf ukoll bħala l-Qafas Finanzjarju Pluriennali (ir-Regolament QFP). Din l-emenda toffri l-possibbiltà legali li jibda jitħallas lura s-self għal NextGenerationEU diġà matul il-QFP attwali. Fl-istess ħin, hija tipproponi li jiżdiedu l-limiti massimi rilevanti tan-nefqa tal-QFP għas-snin 2025–2027 biex takkomoda n-nefqa addizzjonali għall-Fond Soċjali għall-Klima. Id-Deċiżjoni dwar ir-Riżorsi Proprji jeħtieġ li tiġi approvata unanimament fil-Kunsill wara konsultazzjoni mal-Parlament Ewropew. Id-Deċiżjoni tista' tidħol fis-seħħ ladarba tiġi approvata mill-pajjiżi kollha tal-UE f'konformità mar-rekwiżiti kostituzzjonali tagħhom. Ir-Regolament QFP irid jiġi adottat unanimament mill-Kunsill wara li jkun kiseb il-kunsens tal-Parlament Ewropew. Il-Passi li Jmiss Il-Kummissjoni Ewropea issa se taħdem id f'id mal-Parlament Ewropew u mal-Kunsill lejn implimentazzjoni rapida tal-pakkett fl-iskedi ta' żmien stabbiliti fil-ftehim interistituzzjonali. Barra minn hekk, il-Kummissjoni se tippreżenta proposta għat-tieni pakkett ta' riżorsi proprji ġodda sa tmiem l-2023. Dan it-tieni pakkett se jibni fuq il­proposta “In-Negozju fl-Ewropa: Qafas għat-Tassazzjoni fuq id-Dħul (BEFIT)” prevista għall-2023. Sfond Bħala tweġiba għall-isfida tal-pandemija bla preċedent, fl-2020 l-Unjoni Ewropea qablet dwar pakkett ta' stimolu rekord ta' aktar minn EUR 2 triljun - li jagħti spinta lill-baġit fit-tul b'aktar minn EUR 800 biljun ta' poter tal-istrument temporanju ta' rkupru NextGenerationEU (fi prezzijiet attwali). B'NextGenerationEU, il-Kummissjoni setgħet toħroġ bonds fuq skala kbira bl-appoġġ tal-baġit tal-UE. Dan ifisser li l-Unjoni tista' ġġarrab dejn li jappoġġa lill-Istati Membri kollha biex jiġġieldu l-kriżi u jibnu reżiljenza. Biex jgħinu l-ħlas lura tas-self, l-istituzzjonijiet tal-UE qablu li jintroduċu riżorsi proprji ġodda peress li dan jippermetti tipi ta' dħul aktar diversifikati u reżiljenti, direttament relatati mal-prijoritajiet politiċi komuni tagħna. Riżorsi proprji ġodda se jevitaw li r-ripagamenti tan-NextGenerationEU iwasslu għal tnaqqis mhux dovut fil-programmi tal-UE jew żidiet eċċessivi fil-kontribuzzjonijiet tal-Istati Membri. Fl-2021, il-Kummissjoni ġabret EUR 71 biljun (fi prezzijiet attwali) permezz ta' bonds fit-tul u bħalissa għandha EUR 20 biljun ta' EU-Bills fiż-żmien qasir pendenti taħt strateġija ta' finanzjament diversifikata tat-tip sovran. [Il-prezzijiet kollha huma kkwotati fi prezzijiet tal-2018 sakemm ma jkunx iddikjarat mod ieħor.] Għal Aktar Informazzjoni Mistoqsijiet u Tweġibiet Skeda informattiva Atti legali Dħul | Il-Kummissjoni Ewropea (europa.eu)